ดอลล์แข็งค่ากดดันราคาทองคำปิดลบ
สัญญาทองคำตลาดนิวยอร์กปิดขยับลงเมื่อคืนนี้ (19 ม.ค.) โดยได้รับแรงกดดันจากสกุลเงินดอลลาร์ที่แข็งค่าขึ้นเมื่อเทียบกับเงินเยน นอกจากนี้ นักลงทุนยังเทขายสัญญาทองคำซึ่งเป็นสินทรัพย์ที่ปลอดภัย และหันไปซื้อสินทรัพย์เสี่ยงซึ่งให้ผลตอบแทนสูงกว่า หลังจากตลาดหุ้นนิวยอร์กดีดตัวขึ้นเมื่อคืนนี้ 
20 ม.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.ลดลง 1.60 ดอลลาร์ หรือ 0.15% ปิด (19 ม.ค.) ที่1,089.10 ดอลลาร์/ออนซ์, สัญญาโลหะเงินส่งมอบเดือนมี.ค.เพิ่มขึ้น 22.5 เซนต์ หรือ 1.6% ปิดที่ 14.121 ดอลลาร์/ออนซ์, สัญญาพลาตินัมส่งมอบเดือนเม.ย.เพิ่มขึ้น 2.80 ดอลลาร์ หรือ 0.3% ปิดที่ 830.30 ดอลลาร์/ออนซ์ และสัญญาพัลลาเดียมส่งมอบเดือนมี.ค.เพิ่มขึ้น 9.85 ดอลลาร์ หรือ 2% ปิดที่ 496.90 ดอลลาร์/ออนซ์
นักลงทุนเทขายสัญญาทองคำซึ่งเป็นสินทรัพย์ที่ปลอดภัย และหันไปซื้อสินทรัพย์เสี่ยงที่ให้ผลตอบแทนสูงกว่า หลังจากตลาดหุ้นนิวยอร์กดีดตัวขึ้นเมื่อคืนนี้ เนื่องจากนักลงทุนเข้าช้อนซื้อเก็งกำไรหลังจากตลาดร่วงลงอย่างหนักก่อนหน้านี้
สัญญาทองคำยังได้รับแรงกดดันจากสกุลเงินดอลลาร์ที่แข็งค่าเมื่อเทียบกับเงินเยน โดยเมื่อดอลลาร์แข็งค่าจะส่งผลให้สัญญาทองคำซึ่งซื้อขายด้วยสกุลเงินดอลลาร์นั้น มีราคาแพงขึ้นและไม่น่าดึงดูดใจสำหรับนักลงทุนที่ถือสกุลเงินอื่น
นอกจากนี้ ภาวะการซื้อขายในตลาดทองคำยังได้รับปัจจัยลบจากราคาน้ำมันดิบที่ร่วงลงอย่างต่อเนื่อง หลังจากจีนซึ่งเป็นหนึ่งในประเทศที่ใช้น้ำมันมากที่สุดในโลก เปิดเผยว่า ผลิตภัณฑ์มวลรวมภายในประเทศ (GDP) ในปี 2558 ขยายตัว 6.9% เมื่อเทียบกับปีก่อนหน้า ซึ่งเป็นระดับต่ำสุดในรอบ 25 ปี และชะลอลงจากอัตรา 7.3% ในปี 2557